امریکا تورکیه ایله میصر آراسینداکی موناسیبت‌لرین یاخشیلاشدیریلماسینی تشویق ائتدیگینی بیلدیریب.
امریکانین خاریجی ایشلر ناظیرلیگی‌نین سؤزچوسو ند پرایس میصرین خاریجی ایشلر ناظیری سامح شکری‌نین دونن (27 فوریه) تورکیه-یه سفری ایله باغلی دئییب کی، هر ایکی اؤلکه امریکانین مهم طرفداش‌لاری‌دیر و موناسیبت‌لرین یاخشیلاشدیریلماسینی تشویق ائدیر.
گونده‌لیک مطبوعات کنفرانسیندا سوال‌لاری جاوابلاندیران پرایس شکری‌نین تورکیه سفریندن دانیشا‌راق دئییب:
"البته، هم تورکیه، هم ده میصر بیزیم مهم طرفداش‌لاریمیزدیر. بیز همیشه اساس طرفداش‌لاریمیزین علاقه‌لری‌نین یاخشیلاشدیریلماسینی تشویق ائدیریک".
قئید ائدک کی، 10 ایللیک فاصیله‌دن سونرا تورکیه-یه گلن میصرین خاریجی ایشلر ناظیری سامح شکرینی آدانا هاوا لیمانیندا خاریجی ایشلر ناظیری مولود چاووش اوغلو قارشیلاییب.
ایکی ناظیر میصردن 6 فوریه زلز‌له‌سینده ضرر گؤرن‌لره یاردیم ماتئریال‌لاری داشییان “El Hürriye” گمی‌سی‌نین یاناشدیغی مرسین اولوسلار آراسی لیمانیندا آچیقلاما وئریب.
میصرله علاقه‌لرده یئنی صحیفه‌لرین آچیلدیغینی قئید ائدن چاووش اوغلو جمهورباشقانی رجب طیب اردوغان و میصر پرزیدنتی  عبدالفتاح السیسی‌نین نوامبر آییندا دوحه-ده کئچیردیگی گؤروشونون سون درجه محصولدار کئچدیگینی قئید ائده‌رک، شکری ایله بو علاقه‌لرین یاخشیلاشدیریلماسی اوچون آتیلا‌جاق آددیم‌لاری موذاکیره ائتدیک‌لرینی بیلدیریب.
ناظیر شکری ده میصر ایله تورکیه آراسینداکی علاقه‌لرین برپاسینا و بو علاقه‌لرین هر ایکی اؤلکه‌نین اورتاق ماراق‌لارینا اویغون اولا‌راق داها دا ایره‌لی آپاریلماسینا اوستونلوک وئردیک‌لرینی قئید ائده‌رک، "میصر هر زامان تورکیه-ده‌کی قارداش‌لاری‌نین یانیندا اولا‌جاق. اینانیرام کی، علاقه‌لریمیز بون‌دان سونرا دا ان یاخشی سویه‌یه چاتا‌جاق" دئییب.
